Il-Partit Nazzjonalista qal li jinsab imħasseb dwar l-indifferenza tal-Prim Ministru Robert Abela u l-Gvern Laburista għall-inkwiet li qegħdin jaffaċċjaw eluf ta' inkwilini li se jispiċċaw żgumbrati minn djarhom. Fl-1 ta' Jannar tas-sena 2020 daħlet fis-seħħ il-liġi dwar il-kirjiet residenzjali privati. Din il-liġi tirregola kirjiet ġodda li kienu se jsiru jew li se jiġu mġedda matul dik is-sena. Il-liġi tapplika wkoll għal kirjiet li saru wara l-1 ta' Ġunju 1995 iżda qabel l-1 ta' Jannar tal-2020 u li kienu se jkunu għadhom fis-seħħ fl-1 ta' Jannar tal-2021. Waħda mill-iktar regoli importanti f'din il-liġi l-ġdida hija li l-kuntratt tal-kera jrid jiġi reġistrat mis-sid mal-Awtorità tad-Djar f'10 jiem minn meta tibda l-kirja. Fin-nuqqas ta' dan, il-kerrej jista' jirreġistrah huwa stess, bi spejjeż għal sid il-kera. Jekk dan il-kuntratt ma jiġix reġistrat mal-Awtorità tad-Djar, il-kuntratt jitqies null u bla effett u ma jkunx jista' jiġi infurzat fil-Qrati Maltin. Minbarra dan, is-sid jista' jeħel bejn €2,500 u €10,000 multa. Aqra iżjed dwar din il-liġi f'dan l-artiklu Il-liġi tal-kera: x'hemm ġdid? L-Oppożizzjoni Nazzjonalista fakkret li fit-2 ta' Diċembru tas-sena li għaddiet, ingħatat l-ewwel sentenza ta' żgumbrament mill-Bord li jirregola l-kera fuq talba tal-istess persuna, li iktar kmieni fl-2020, rebħet il-kawża Kostituzzjonali li għamlet kontra d-dispożizzjonijiet tal-liġi tal-kera. Aqra iżjed fuq dan il-każ L-Avukat tal-Istat ordnat iħallas €130,000 f'kumpens fuq 2 każi ta' kera baxxa Il-Kelliem tal-Oppożizzjoni għall-Ġustizzja Jason Azzopardi u l-Kelliem għall-Akkomodazzjoni Soċjali Ivan Bartolo, saħqu li dakinhar stess li ngħatat din is-sentenza tal-Bord tal-Kera, l-Oppożizzjoni stiednet lill-Gvern sabiex iserraħ moħħ l-eluf ta' inkwilini li jinsabu b'giljottina fuq rashom u fl-istess waqt jara li jitħarsu d-drittijiet tas-sidien. Madanakollu, l-Oppożizzjoni qalet li ma semgħet xejn mill-Gvern dwar din il-kwistjoni. "Il-Gvern qed jaħdem biex jirranġa s-sitwazzjoni" Il-Ministeru għall-Akkomodazzjoni Soċjali ħareġ stqarrija b'reazzjoni għal dak li qalet l-Oppożizzjoni u qal li l-Gvern qed jaħdem biex jirranġa s-sitwazzjoni. Huwa sejjaħ lilu nnifsu "l-uniku Gvern li bil-fatti qed jgħin lil dawk l-individwi li qegħdin f'kera residenzjali u li ġew affettwati mis-sentenza tal-Qorti." Qed jgħinhom billi, fost l-oħrajn, qed jagħti benefiċċju sabiex jikkumpensa lil dawk li għolitilhom il-kera. L-Awtorità tad-Djar qed issegwi mill-qrib dawn il-każijiet u qed tfassal aktar miżuri skont il-ħtiġijiet. .td_uid_3_6006d3f16aec0_rand.td-a-rec-img{text-align:left}.td_uid_3_6006d3f16aec0_rand.td-a-rec-img img{margin:0 auto 0 0}